KIRJALLINEN KYSYMYS E-2199/00 esittäjä(t): Frédérique Ries (ELDR) komissiolle. Rodusta tai etnisestä alkuperästä riippumaton yhtäläinen kohtelu.



Virallinen lehti nro 089 E , 20/03/2001 s. 0159 - 0160



KIRJALLINEN KYSYMYS E-2199/00 esittäjä(t): Frédérique Ries (ELDR) komissiolle (3. heinäkuuta 2000) Aihe: Rodusta tai etnisestä alkuperästä riippumaton yhtäläinen kohtelu Kun kansalaisvapauksien valiokunnassa keskusteltiin Buitenwegin mietinnöstä (A5-0136/2000), joka koskee rodusta tai etnisestä alkuperästä riippumatonta yhtäläistä kohtelua, esitin kollegani Willy de Clercqin kanssa tarkistuksen n:o 72, jossa todettiin, että tässä direktiivissä yhtäläisen kohtelun periaate merkitsee sitä, että minkäänlaista rodulliseen tai etniseen alkuperään perustuvaa välitöntä eikä välillistä syrjintää ei saa esiintyä, ei myöskään etniseen, uskonnolliseen tai rodulliseen alkuperään perustuvaa syrjintään, vihaan tai väkivaltaan yllyttämistä, kuten juutalaisten joukkotuhon kiistämistä. Valiokunnassa käytyjen keskustelujen yhteydessä komissio ei kiistänyt, etteikö tämä tarkistus olisi periaatteessa perusteltu, vaan esitti oikeudellisia perusteita, joiden mukaisesti tällainen säännös voisi antaa aihetta erilliseen lainsäädäntötekstiin. Mitä jatkotoimia komissio katsoo tämän tarkistuksen edellyttävän, etenkin kun tarkistuksessa todetaan juutalaisten joukkotuhon kiistämisen olevan syrjintään yllyttämistä? Millaisia linjauksia komission valiokuntakäsittelyn aikana mainitsemassa erillisessä lainsäädäntötekstissä olisi? Millaisella aikataululla tässä asiassa toimitaan? Anna Diamantopouloun komission puolesta antama vastaus (13. syyskuuta 2000) Neuvosto voi EY:n perustamissopimuksen 13 artiklan nojalla toteuttaa toimenpiteitä syrjinnän torjumiseksi. Kyseiseen 13 artiklaan perustuvalla komission direktiiviehdotuksella vahvistetaan yhtäläisen kohtelun periaate ihmisten välillä heidän rodustaan tai etnisestä alkuperästään huolimatta(1) ja kielletään näihin perusteisiin pohjautuva syrjintä useissa yksittäisissä syrjintätapauksissa. Komissio katsoo, että arvoisan parlamentin jäsenen ehdottama tarkistus direktiiviluonnokseen jonka neuvosto on sittemmin antanut 29. kesäkuuta 2000(2) ei käsitellyt direktiivin aineelliseen soveltamisalaan kuuluvia yksittäisiä syrjintätapauksia vaan 13 artiklan soveltamisalan ulkopuolelle jääviä laajempia rasistisen käyttäytymisen muotoja. Komissio ei tästä syystä voinut hyväksyä ehdotettua tarkistusta. Komissio huomautti kuitenkin, että Euroopan unionista tehdyn sopimuksen 29 artiklassa annetaan valtuudet toimia laajempia rasismin ja muukalaisvihan ilmenemismuotoja vastaan. Komissio muistuttaa, että neuvosto hyväksyi Euroopan unionista tehdyn sopimuksen (silloisen) K.3 artiklan nojalla poliisi- ja oikeusviranomaisten yhteistyötä koskevan yhteisen toiminnan(3) rasismin ja muukalaisvihan torjumiseksi yllyttäminen rotuvihaan ja väkivaltaan sekä juutalaisten joukkotuhon kieltäminen sisältyvät yhteisen toiminnan kattamiin rikoksiin. Yhteisen toiminnan toteutusta on määrä tarkastella toisen kerran tänä kesänä. Komissio harkitsee tämän tarkastelun perusteella, mitkä lisätoimet saattavat olla aiheellisia Euroopan unionista tehdyn sopimuksen 29 artiklan nojalla parlamentin jäsenen mainitsemiin kysymyksiin paneutumiseksi. (1) KOM(1999) 566 lopullinen. (2) EYVL L 180, 19.7.2000. (3) EYVL L 185, 24.7.1996.